पाएं अपने शहर की ताज़ा ख़बरें और फ्री ई-पेपरडाउनलोड करें
पश्चिम बंगाल में चुनाव नतीजों के बाद हो रही हिंसा पर अब राजस्थान में भी सियासत गरमा गई है। गृह विभाग की गाइलाइन का उल्लंघन करते हुए भाजपा ने आज बंगाल की हिंसा के खिलाफ देशव्यापी विरोध प्रदर्शन के तहत जयपुर में प्रदेश भाजपा मुख्यालय के बाहर प्रदर्शन किया। भाजपा नेताओं ने बंगाल हिंसा के लिए सीएम ममता बनर्जी और TMC को जिम्मेदार ठहराया और जमकर नारेबाजी की। भाजपा ने आज सभी जिला दफ्तरों पर प्रदर्शन किया है। भाजपा ने ऐसे समय प्रदर्शन किया जब कोरोना के कारण गृह विभाग ने किसी तरह के धरना-प्रदर्शन पर रोक लगा रखा । इसके बावजूद भाजपा नेताओं ने कोविड प्रोटोकॉल का पालन करने का दावा करते हुए प्रदर्शन किया।
भाजपा प्रदेशाध्यक्ष सतीश पूनिया ने कहा- बंगाल की घटनाएं लोकतंत्र को कलंकित करने वाली हैं। इस देश में चुनाव और चुनावी हिंसा पहले भी हुई हैं, लेकिन जिस तरह की घटनाएं बंगाल में हो रही हैं, वह बहुत वीभत्स हैं और सोचने को मजबूर करती हैं। चुनावी जीत के बाद और पहले TMC के गुंडों ने भाजपा के 140 कार्यकर्ताओं की हत्याएं कीं। अबलाओं की इज्जत पर हाथ डाला। गरीबों के घर जला दिए। आजाद भारत के इतिहास में बंगाल की घटनाएं कलंक हैं।
राहुल-प्रियंका से लेकर गहलोत तक चुप क्यों?
सतीश पूनिया ने कहा- बंगाल नतीजों के बाद भाजपा के दर्जनों कार्यकर्ताओं की हत्या हुई है। 700 गांवों में आगजनी और लूटपाट हुई है। तांडव अभी चल रहा है। उस पर ममता बनर्जी मौन हैं। वह मौन क्यों न हों, सब उनकी सरपरस्ती में हो रहा है। जिस सरकार का मुखिया ही गुंडों की अगुवाई करता हो उससे क्या उम्मीद की जाए? लोकतंत्र की दुहाई देने वाले राहुल गांधी, प्रियंका गांधी नृशंस हत्याओं पर मौन हैं। गांधीवाद की बात करने वाले राजस्थान के मुख्यमंत्री अशोक गहलोत बंगाल की हिंसा पर मौन हैं? वामपंथी, कांग्रेस सब मौन हैं, क्या उनके लिए लोकतंत्र की परिभाषा अलग है।
गृह विभाग की गाइडलाइन की अनदेखी
गृह विभाग की गाइडलाइन में रोक के बावजूद भाजपा ने धरना-प्रदर्शन किया। इसके लिए बाकायदा टेंट तक लगाया गया। गृह विभाग ने कोरोना को देखते हुए किसी भी तरह के राजनीतिक, सामाजिक, धार्मिक कार्यक्रम करने पर रोक लगा रखा है। भाजपा ने इस रोक के बावजूद प्रदेश मुख्यालय के गेट के बाहर टेंट लगाकर धरना प्रदर्शन किया। भाजपा प्रदेशाध्यक्ष सतीश पूनिया ने कोविड गाइडलाइन का पालन करते हुए सीमित नेताओं के साथ प्रदर्शन करने की बात कही। प्रदेश भाजपा मुख्यालय के बाहर किए गए प्रदर्शन में प्रदेश संगठन महामंत्री चंद्रशेखर,नेता प्रतिपक्ष गुलाबचंद कटारिया, उप नेता प्रतिपक्ष राजेंद्र राठौड़, जयपुर शहर सांसद रामचरण बोहरा, जयपुर शहर जिला अध्यक्ष राघव शर्मा सहित चुनिंदा पदाधिकारी शामिल रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn